Jens Heimburger (KF), 1998-11-03:
Det er skønt at mærke den energi, der er på vegne af 80 kr. Jeg vil nødig virke arrogant, men man kan ikke få 80 kr. i sedler mere.
Og nu var jeg ikke så meget her i salen under pinsepakkedebatten, men jeg mindes ikke, at fru Pernille Frahm udviste samme energi og sloges med samme ihærdighed
, da der var andre grupper, der så ud til at miste 80 kr. om måneden.
Men hvis vi kunne indføre sådan en 80-kroners-regel som det absolutte maksimum, som man måtte tage fra mennesker, før man regnede med, at de ville havne som posedamer eller lignende, vil jeg da gerne stige på.
Når det så er sagt, vil jeg gå tilbage til det, som det her drejer sig om: Jeg synes i virkeligheden, vi har med et område at gøre, som er udtryk for, at mange af mine kolleger, som har været her i de forudgående 10 år, ikke har haft styr på udviklingen.
Det er simpelt hen eksploderet.
Det er jo derfor, det i dag, når vi skal pille ved det, kommer til at ramme et hav af mennesker, for der er et hav af mennesker, der får denne støtte, og der er et hav af mennesker, der kommer til at bære besparelsen.
Og det er derfor, de små 80 kr., som er det maksimale, man kan miste, kan ende med at blive til 700 mio. kr.: fordi det er et område, som vi er kommet til at øse penge ud i, uden at vi har taget stilling til, om det er det, vi ønsker.
Og det er gudhjælpemig de samme mennesker i den samme aldersgruppe, vi har på venteliste.
Det er, som om det her foretagende herinde i dag kun drejer sig om boligpolitik, og det gør det selvfølgelig også, men lad os nu få set på alle enkelteksemplerne, lad os få set på, hvor mange studerende eller andre der havner som posedamer, før vi siger, at det her kan det overhovedet ikke lade sig gøre at røre ved.
Jeg kender ikke mange, der kan få en lejlighed, der er meget billigere end 833 kr. om måneden f.eks. Så jeg er selvfølgelig enig i det, som Venstre er inde på: at det kan være forkert at sende det signal, at det ikke skal kunne betale sig at spare op.
Men jeg har til gengæld også den holdning, at hvis vi afskærer os fra den mulighed at kigge på det, så får vi ikke gjort noget ved boligstøtten, og så får
vi ikke mulighed for at fjerne nogle penge fra det her område, som er eksploderet, og bruge de penge mere fornuftigt, f.eks. på at fjerne de ventelister på sygehusene, som jeg var inde på før.
Vi vil gerne fra konservativ side sige, at vi er positive over for at bremse den utilsigtede eksplosion, der har været i boligstøtten.
Vi vil også gerne kigge på problemet vedrørende sammenhængen med marginalskatten.
Det må ikke være sådan, at hvis man sparer 1 kr. op, mister man også 1 kr. i tilskud, for så mister man jo til sidst lysten til at spare op.
Og vi vil også gerne kigge på, om det her er en genindførelse af formueskatten ad bagdøren her i landet, og om man nu allerede skal betale formueskat af en formue på 500.000 kr.
er det altså 25.000 kr. om året, man kan bruge af det, man har sparet op.
Så det kan hurtigt blive til en snak om, hvad der er formue, og hvad der ikke er formue.
500.000 kr. er selvfølgelig meget, hvis man ingen har.
Så om det skal være grænsen, vil vi gerne se en lang række
beregningseksempler på med de forskellige indtægtsgrupper og de forskellige personer, der måtte blive ramt.
Men generelt må vi sige, at 700 mio. kr. på et område, som der i løbet af 5 år formodentlig bliver brugt 10 mia. kr. på om året, er altså ikke så dramatisk, som det kan lyde.